
SOCIOCULTURAL ASPECT OF TEACHING SLOVENE AS A FOREIGN LANGUAGE AT 
POLISH UNIVERSITIES. The article focuses on the role of sociocultural competence in teach- 
ing Slovene as a foreign language at selected Polish universities. According to the results of the 
online questionnaire, given to students of Slovene language in Lodz, Katowice and Warsaw, the 
desire to broaden personal knowledge about Slovenia, its culture and people is one of the main fac- 
tors behind the decision to study Slovene or attend a Slovene language course at universities. At the 
same time the results of the questionnaire showed that students wish for the sociocultural aspect 
to be increasingly emphasised. The relationship between Slovenes and Poles exists for centuries 
though interpersonal intertwining, but according to the questionnaire the mutual understanding 
of the two nations is superficial. The author concludes that sensitivity for various sociocultural 
factors and their pertaining intercultural differences should be fostered. 

Prispevek osvetljuje pomen poznavanja in širjenja sociokulturnega vedenja pri uče- 
nju slovenščine na izbranih univerzah na Poljskem, zlasti na Šlezijski univerzi v Katovicah. 
Jezikovni pouk (Program Studiow 2015: 5-7) naj bi govorca pripravil, da bo slovenščino 
uporabljal za uresničevanje svojih namenov in zadovoljevanje svojih potreb oz. da se bo 
samostojno sporazumeval v tem jeziku. Za uspešno sporazumevanje je treba upoštevati 
tudi družbene dogovore, ki veljajo v tej jezikovni skupnosti, zato je vključevanje vsebin, 


s katerimi predstavljamo slovensko družbo in njeno kulturo, ključnega pomena. 

SOCIOKULTURNA ZMOZNOST PRI POUKU SLOVENSCINE KOT TUJEGA 
JEZIKA 


Po Skupnem evropskem jezikovnem okviru (v nadaljevanju SEJO) komunikacijski pri- 
stop k učenju jezika govorca pripravlja, da bo tuji jezik uporabljal za uresničevanje svojih 
namenov in zadovoljevanje svojih potreb oz. da se bo samostojno sporazumeval v ciljnem 
jeziku, znanje o jeziku pa ni ključni cilj (SEJO: 10). Vse bolj se poudarja, da komunikacijsko 
usmerjene metodologije niti obvladovanje jezikoslovnih opisov in pravil niso zagotovilo 
za uspešno sporazumevanje, če se ne upoštevajo družbeni dogovori, ki veljajo v določeni 
jezikovni skupnosti in izhajajo iz širšega družbenega in kulturnega konteksta. Van Ek so- 
ciokulturno zmožnost, eno od sporazumevalnih zmožnosti, opredeli kot poznavanje soci- 
okulturnega konteksta tujega jezika oz. seznanjenost z referenčnim okvirjem, ki je pogojen 
s sociokulturnim kontekstom (van Ek 1986: 31, v Petravič 2016: 40). Sociokulturno vedenje 
je torej vedenje o družbi in o kulturni skupnosti, v kateri se izbrani jezik govori (SEJO: 126). 
Specifične pojave v določeni družbi in njeni kulturi lahko razvrstimo v kategorije: vsakdanje 
življenje, življenjske okoliščine, medosebni odnosi, vrednote, prepričanja in stališča, govo- 
rica telesa, družbene konvencije, obredno vedenje itd., pri čemer taka ureditev" ni dokonča 
ali edina. Z vključevanjem vsebin in ciljev, povezanih s sociokulturnim vedenjem, v pouk 
tujega jezika, si lahko učenci oblikujejo živo in celostno predstavo ciljne družbe. 

V študijskem letu 2015/2016 se je na 263 evropskih fakultetah izven Slovenije izvajal 
študij slovenščine na dodiplomski stopnji, na izbranih središčih pa so študenti lahko na- 
daljevali študij tudi na podiplomski stopnji. Na takih programih slušatelji poleg jezikovnih 
vaj obiskujejo tudi predavanja iz slovenske literature, jezika in kulture, slednja pri predme- 
tih, kot so Kultura in civilizacija, Realije Slovenije, Jezik in kultura, Geografija in zgodovina 
Slovenije, Slovenski film in glasba itd. Učenje slovenščine na univerzah poteka tudi v obliki 
lektorata ali samostojnih jezikovnih tečajev, ki so omejeni le na jezikovne vaje, dodatni slo- 
venistični predmeti pa niso predvideni. V takem primeru učitelj oz. lektor presodi, kateri 
družbeno-kulturni dejavniki so študentom znani v zadostni meri, da se jih pri poučeva- 
nju jezika jemlje za samoumevne, katere bo implicitno posredoval ali občasno eksplicitno 
opozoril nanje. Lektor se pri poučevanju srečuje z raznoliko strukturo študentov, ki vsto- 
pajo v ciljno kulturo; posameznike ločujejo mdr. družbeno-kulturna določenost, jezikovno 


in (med)kulturno predznanje, potrebe, izkušnje, pričakovanja in nenazadnje motivacija 


1 Povan Eku sporazumevalno zmožnost tvorijo: jezikovna, sociolingvistična, diskurzna, strateška, soci- 
okulturna in socialna kompetenca. 


2 Ureditev po SEJO (127). 
3 Po podatkih Centra za slovenščino kot drugi in tuji jezik (PP STU 2017, spletni dostop 13. 5. 2017). 


4 Skladno s poimenovalno tradicijo učitelja slovenščine kot tujega jezika, zlasti tistega, ki poučuje v uni- 
verzitetnem okolju, v nadaljevanju besedila imenujem lektor (izraz vključuje tudi lektorice). 

za učenje. Prav želja po spoznavanju izbrane dežele, njene kulture in prebivalcev je lahko 
marsikdaj odločilna za učenje tujega jezika ali pa celo vpis na lektorat in študij jezika, kar 
so pokazali tudi rezultati ankete" o študiju slovenščine na Poljskem, katere podatke bomo 
vključili v ta prispevek. 

Na spletno anketo je odgovarjalo 80 študentov, ki so se slovenščino učili na univer- 
zah" v Katovicah, Lodžu in Varšavi. Približno 80% anketirancev je slovenščino študiralo, 
preostali pa so se z njo srečevali na jezikovnih vajah. Treba je poudariti, da so bili respon- 
denti vključeni v študijske programe, ki se razlikujejo po obliki, trajanju, intenzivnosti uče- 
nja slovenščine, predvidenem dosegu ravni znanja itd. V anketi so izražali mnenje o učnem 
programu, organizaciji učnega procesa, vsebini in metodah vodenja jezikovnih vaj iz slo- 
venščine, vlogi lektorja ter odnosu do Slovenije in Slovencev. Izbrana vprašanja nakazujejo 
tudi vlogo sociokulturnih vsebin pri odločitvi za jezikovne vaje oz. študij slovenščine. Na 
vprašanje, zakaj so začeli obiskovati pouk slovenščine, je večina (69%) odgovorila, da je 
želela izvedeti več o Sloveniji, njenih prebivalcih in njihovem jeziku, skoraj tretjino (32%) 
je privabila možnost zaposlitve, skoraj četrtino (23 %) pa so pritegnili osebni stiki s Slovenci. 
Avtorica lahko po pogovorih s svojimi študenti pove, da se je kar nekaj kandidatov vpisalo na 
slovenistiko v Katovicah zaradi navdušenja nad glasbeno skupino Siddharta in slovenskimi 


smučarskimi skakalci. 


POLJAK IN SLOVENEC - BRATRANCA ALI BEŽNA ZNANCA? 


Tudi pri sporazumevanju predstavnikov (sorazmerno) sorodnih kultur je treba upo- 
števati posebne družbene-kulturne dejavnike, ki veljajo v določeni jezikovni skupnosti, sicer 
lahko pride do nerazumevanja ali neskladja sporočenega, zmede in zadreg. Predstavljajmo 
si Poljaka in Slovenca, brata Slave, v gostilni. Poljak se obrne k Slovencu in se z iztegnjeno 
dlanjo prečno udari po vratu; slednji se ustraši ali razjezi, kajti ta gib sprejme kot grožnjo Po 
tebi je!, medtem pa se Poljak čudi, zakaj se je tako nejevoljno odzval pozivu na (alkoholno) 
pijačo. Razkoraki, ki nastajajo pri neverbalnem in tudi verbalnem sporazumevanju v jezi- 
kovnem paru slovenščina in poljščina in ki nastajajo zaradi kulturno pogojenih dejavnikov, 


različnih in pomanjkljivih predstav ter pričakovanj, niso redki. 


5 Celotnaanketa, ki so jo leta 2014 izvedle lektorice na slovenistikah Mateja Gojkošek (Lodž), Tina Jugovič 
(Katovice) in Jasmina Šuler-Galos (Varšava), ter predstavitev izbranih slovenistik sta predstavljeni v pri- 
spevku Študij slovenščine na Poljskem z vidika študentov (Gojkošek - Jugović - Šuler-Galos 2014). 


6 Slovenščina se poučuje na univerzah v Gdansku, Katovicah, Krakovu, Lodžu in Varšavi. 


177 


TINA JUGOVIC : ZESZYTY CYRYLO-METODIANSKIE : 6/2017 


Zgodovina bratskih vezi sega v rimske čase, ko je med Baltskim in Jadranskim mor- 
jem potekala pot, po kateri so trgovali z jantarjem. Življenjske poti slovenskih in poljskih 
prednikov so se mnogokrat prepletale. Na začetku 15. stoletja se je Ana Celjska poročila 
z Vladislavom Jagielo in postala poljska kraljica. Poleg Ane Celjske je na krakovskem 
Wawelu našel svoj večni počitek tudi Adam Mickiewicz, čigar ustvarjalnost se je dotaknila 
Franceta Prešerna. Med 1. svetovno vojno je na galicijski fronti, na ozemlju južne Poljske, 
življenje izgubilo mnogo slovenskih vojakov. Devetdeseta leta prejšnjega stoletja so za obe 
državi minila v znaku tranzicije, vzpostaviti demokracije, novo tisočletje pa je prineslo 
vstop v Evropsko unijo. Letos mineva četrt stoletja diplomatskih vezi med državama, 
ki se vse tesneje tudi gospodarsko in turistično povezujeta. Od leta 2006 se je blagovna 
izmenjava med partnericama vsaj podvojila, Slovenija pa je postala za Poljake vse bolj 
priljubljena turistična točka in ne samo tranzitna država na poti do Hrvaške. Neguje se 
kulturno in umetniško sodelovanje, vzajemno gostovanje študentov na študijskih izme- 
njavah, profesorjev, literatov, gledališčnikov in drugih ustvarjalcev. Motivov, ki dopuščajo 
skupno predstavitev Slovenije in Poljske je znatno več, pa vendarle - ali se dobro poznamo? 
Rezultati ankete so pokazali, da je Slovenija za Poljake še neodkrita oz. neznana dežela. 
Anketiranci so izražali stopnjo strinjanja z izbranimi trditvami, tako da so na ocenjevalni 
lestvici označili oceno od 1 do 5, pri čemer ocena 5 pomeni popolno strinjanje s trditvijo, 
1 pa popolno nestrinjanje (vrstni red stopnje strinjanja je urejen v padajočem zaporedju). 
Poljski študenti so o svojih rojakih menili naslednje: Poljaki na splošno poznajo slovenske 
športnike (3,22), nekoliko manj turistične znamenitosti v Sloveniji (2,5), slovenske glas- 
benike (2,06), slovenska kultura in umetnost pa sta neznanki (1,89). Vprašani so menili, 
da Slovenci bolje poznajo Poljake in Poljsko (2,85) kot pa Poljaki Slovenijo in Slovence, 
pričujoče nizke ocene pa so pokazatelj slabega medsebojnega poznavanja. 

Pomemben dejavnik pri uspešnem študiju je pozitivna podoba Slovenije in Slovencev 
v očeh študentov. Študenti so s pomočjo zgoraj opisane ocenjevalne lestvice podali svoje 
mnenje o Sloveniji in njenih prebivalcih. Po njihovem mnenju je Slovenija: čista in zelena 
dežela (4,46), turistično privlačna država (4,57), dežela, kjer se spoštujejo red, zakon in 
človekove pravice (4,15), mirna dežela (4), draga država (3,87), dežela, kjer bi želeli delati 
(3,67) in ekonomsko stabilna država (3,51). 

V času študija so si študenti ustvarili mnenje tudi o slovenskem sleherniku. Sloven- 
cem so v izbrani stopnji pripisali naslednje lastnosti: radi se ukvarjajo s športom (4,34), po- 
nosni so na lepote svoje dežele (4,21), so gostoljubni (4), dobro govorijo tuje jezike (3,97), 
so delavni (3,95), radi pijejo alkohol (3,94), so odprti in komunikativni (3,72), pogosto so 


depresivni (2,92), ne marajo sosednjih narodov (2,63), veliko jim pomeni vera (2,52), so 

nestrpni oz. imajo predsodke proti homoseksualcem, pripadnikom drugih veroizpovedi 
in narodov itd. (2,35). 

Za primerjavo velja vključiti še pogled tretjega. Američan Richard D. Lewis v delu 
When Cultures Collide, Leading Across Cultures (Lewis 2006) izpostavi pomen zavedanja 
in razumevanja (med)kulturne raznolikosti za uspešno sporazumevanje, še posebej v po- 
slovnem svetu. Ko za izbrane narodne kulture sestavi nomenklaturo vrednot, prepričanj 
in značajskih lastnosti, Poljakom pripiše: umetnost, izobrazbo, družino, katolištvo; ponos, 
radodarnost, občutljivost na kritiko, prilagodljivost, skromnost, pogum, požrtvovalnost 
in strpnost, Slovencem pa varčnost, delavnost, čistočo, vljudnost, točnost, poštenost, 
ljubezen do narave. Obema narodoma so skupni: gostoljubje, nacionalizem in katoli- 
štvo. Kot ključ k uspešni medkulturni komunikaciji Lewis nameni posebno pozornost 
t.i. sporazumevalnemu slogu naroda. Pri Poljakih zazna celo paleto slogov, meni, da so 
pri sporazumevanju lahko trezno pragmatični, gostobesedni, sentimentalni ali celo več 
- romantični z uporabo metafor, aluzij in dvoumnosti. Slovence opredeli kot zadržane 
pri telesnem in besednem izražanju ter doda opazko, da jih nekdanji Jugoslovani pogosto 
dojemajo kot dolgočasne in toge. Veljajo za dobre poslušalce, niso naklonjeni glasnosti, 
pretiranemu izražanju čustev in dvoumju pri sogovorniku (Lewis 2006: 283-305). Če pri- 
merjamo opažanja Lewisa in študentov, ugotovimo, da so vsi Slovence ocenili za delavne 
in gostoljubne, študenti pa se ne strinjajo, da so Slovenci tako togi pri komuniciranju niti 
niso izpostavili njihovega katolištva. 

Med študijem se študenti seznanijo tudi s Slovenci, ki so s svojimi dosežki za- 
znamovali zgodovinski, znanstveni, kulturni, družbeni, politični, športni ali glasbeni 
razvoj dežele. V raziskavi smo študente prosili, naj navedejo pet Slovencev, ki so nanje 
naredili največji vtis. Največkrat so bili omenjeni (v padajočem zaporedju): France Pre- 
šeren (26 omemb), Peter Prevc (17), Jože Plečnik (16), Slavoj Žižek (15), Primož Trubar in 
Tina Maze (12), Ivan Cankar in Goran Vojnovič (10), Drago Jančar (8), Petra Majdič (7), 
Srečko Kosovel in Božidar Jezernik, Miha Blažič (6), torej predvsem uveljavljeni literati 
in športniki, ki tekmujejo v zimskih disciplinah, ki so na Poljskem precej priljubljene in 
spremljane. Izbor je najverjetneje povezan z osebami, ki so jih srečali pri jezikovnih vajah 
in drugih slovenističnih predmetih ali obštudijskih dejavnostih, spet tretji so povezani 
z osebnimi interesi študentov. Med omenjenimi sta tudi Božidar Jezernik in Goran Voj- 


novič, ki sta obiskala sloveniste v Katovicah in Varšavi. 

STIK S SLOVENSCINO IN SLOVENSKO KULTURO IZVEN PREDAVALNICE 


Znaten prispevek k celovitejšemu doživljanju ciljne kulture so izvenštudijski dogodki 
in dejavnosti”, ki študentu omogočajo ne samo spremljanje, pač pa tudi aktivno delovanje 
na kulturno-izobraževalnem področju. Študenti skupaj z lektorji in profesorji prirejajo 
literarne in filmske večere, koncerte, predavanja in delavnice, fotografske in oblikovalske 
razstave, kulinarična srečanja, pri tem pa se preizkušajo kot prevajalci, moderatorji, učitelji 
in organizatorji dogodkov. Raziskava je pokazala, da je 55%" anketirancev sodelovalo pri 
organizaciji prireditev, ki predstavljajo slovenski jezik, kulturo, umetnost, znanost ipd. 
Vse bolj dostopne študijske izmenjave so marsikateremu študentu približale jezikovno, 
družbeno in kulturno podobo Slovenije in njenih prebivalcev: 31% anketirancev? je bilo 
na študijski izmenjavi v okviru programa Erasmus in bilateralne pogodbe, 36% pa se jih je 
udeležilo Seminarja slovenskega jezika, literature in kulture. Tretjina respondentov je tudi 
sicer samostojno obiskala Slovenijo, prav toliko v sklopu študijske ekskurzije, raziskovanje 
dežele s turistično agencijo pa se ne zdi privlačna možnost, zanj se je odločila le ena oseba. 


Iz ankete smo izvedeli, da je v času študija 80 % imelo vsaj občasne stiki s Slovenci. 


VLOGA UČITELJA PRI SPODBUJANJU RAZISKOVANJA KULTUR 


Pri procesu učenja tujega jezika, v katerega vstopajo učitelj kot predstavnik ciljne 
skupnosti oz. kulture in študenti, predstavniki izvirne kulture, se ustvarja kompleksna 
dinamika medkulturnega sporazumevanja. Lewis ponazarja, zakaj med udeleženci prihaja 
do sporazumevalnih razkorakov oz. je včasih težko razumeti tujca: že med odraščanjem 
ponotranjamo regionalne in nacionalne vrednote, prepričanja in koncepte, le-te spreje- 
mamo kot naravne, celo normalne, samoumevne, gre za t. i. kolektivno programiranje. 
Tuje navade in prepričanja so za nas nenavadne predvsem zato, ker se razlikujejo od naših. 
Če svojo kulturo dojemamo kot naravno ali normalno, se nam kljub temu tuja ne sme 
zdeti abnormalna. Za izkrivljeno sliko tujca in njegove kulture je kriv pogled skozi naša 
kulturna očala oz. kulturna pogojenost. Uspešno sporazumevanje s tujcem je mogoče le, 
če preučimo posebnosti lastne kulture in se zavedamo njene subjektivne narave (Lewis 


2006: 17-25). Medkulturna zmožnost" je opredeljena kot zmožnost ustrezne in učinkovite 


7. Poročila o slovenističnih prireditvah na slovenistikah po svetu so dostopna v letnih poročilih Centra za 
slovenščino kot drugi in tuji jezik; spletni dostop: PP STU 2017. 


8 Pri interpretaciji je treba upoštevati, da so se nekateri anketiranci šele začeli učiti slovenščino in še niso 
imeli prave priložnosti sodelovati pri takih dogodkih. 


9 Glej opombo 8. 


10 Opredelitev pojma kultura je večplastna in raznovrstna, posledično se za medkulturno zmožnost ponuja 

komunikacije v medkulturnih situacijah, ki se gradi na lastnem medkulturnem znanju, 
sposobnostih in nazorih (Deardorff 2006, v Petravič 2016: 17). 

Tako pri kulturah, ki relativno niso oddaljene, npr. slovenska in poljska, lektor 
zna opozoriti na povezovalne in razlikovalne elemente, to pa je mogoče le, če je tudi sam 
dovzeten za spoznavanje kulture svojega študenta. Lektor spodbuja kulturno in socialno 
razgledanost študentov, v okviru omejitev učnega programa se približuje njihovim potre- 
bam in interesom. Samostojno raziskovanje slovenskih sociokulturnih vsebin, pa naj si 
bo slovenska glasba, film, književnost, spremljanje aktualnega družbenega dogajanja ali 
pa sodelovanje na slovenskih družabnih omrežij, in s tem večja izpostavljenost tujemu 
jeziku (praviloma) posledično pomeni tudi krepitev študentove jezikovne zmožnosti, kar 
potrjuje tudi avtoričino opazovanje študentov pri njihovem jezikovnem napredku. 

Anketiranci so podali svoje mnenje tudi o vlogi naravnega govorca pri učenju tujega 
(ne nujno slovenskega) jezika s pomočjo ocenjevalne lestvice. Za študente je pomembno, 
da lektor: uči tudi o navadah in običajih ljudi ciljne kulture (povprečna ocena 4,51), da v 
svoje ure vključuje tudi sodobne in aktualne teme, povezane z deželo in govorci jezika, ki 


se ga učijo (4,41) in da skupaj s študenti pripravlja kulturne dogodke (4,25). 


NAČRTOVANJE SOCIOKULTURNE ZMOŽNOSTI 


Študenti slovenščine zunaj Slovenije niso nujno v vsakodnevnem stiku z jezikom, 
slovensko družbo in kulturo, zato je treba razvijanju sociokulturne zmožnosti posvetiti 
posebno pozornost in jo razvijati načrtno. Že na zelo začetni ravni učenja jezika je za 
uspešno sporazumevanje nujno določeno sociokulturno vedenje, jezikovno (npr. vikanje in 
tikanje pri ogovarjanju oseb) in pa nejezikovno (spoštovanje osebnega prostora, rokovanje 
pri predstavljanju). Učbeniki teh dejavnikov praviloma eksplicitno ne izpostavljajo, temveč 
nanje opozorijo s konkretnimi primeri besedil (npr. z dialogom ob predstavljanju), ki so 
lahko opremljeni s slikovnim gradivom (slika oseb, ki se rokujeta). Lektor presoja, kdaj in 
v kakšni meri seznanja govorce s tovrstnimi vsebinami, nadalje katere so nujne za nemo- 
teno komunikacijo, katere pa bo dodal kot dopolnilno razlago ali popestritev jezikovnega 
pouka. V učnem procesu je kulturna razsežnost prisotna ves čas, kulturni dejavniki se 
lahko obravnavajo ad hoc pri nesporazumih ali pomenskih razkorakih; z izbiro avtentič- 


nih besedil ali takih, ki implicirajo izbrane kulturne vsebine; s predstavitvijo posameznih 


vrsta definicij, npr. zmožnost uspešne in kulturno dovzetne interakcije s pripadniki drugi kultur (Grosch 
- Groß - Leenen 2000: 29, v Petravič 2016: 17), zmožnost združevanja nezdružljivih konceptov (Eberhart 
2013, v Petravič 2016: 17) itd. 

kulturnih tematskih sklopov (s predstavitvami, referati, posnetki); z uporabo učnih gradiv," 
npr. učbenikov, ki sistematično obravnavajo posamezna kulturna poglavja, itd. 

Pri načrtovanju in uresničevanju učnega načrta jezikovnega pouka slovenščine kot 
tujega jezika lahko lektorja usmerja študijski program fakultete," kjer se program izvaja, 
in opisniki v priročnikih in katalogu znanja s standardi znanja, opisi posameznih ravni 
jezikovnega znanja itd. v naslednjih virih: Slovenščina kot drugi in tuji jezik (Ferbežar - 
Kern et al. 2014), Sporazumevalni prag za slovenščino (Ferbežar - Knez et al. 2004), Opisi 
ravni jezikovnega znanja (Ferbežar - Pirih Svetina et al. 2004) in Skupni evropski jezikovni 
okvir (SEJO). 

Medtem ko zgoraj našteti dokumenti precej natančno podajajo pregled sociokultur- 
nih vsebin na začetni ravni učenja slovenščine, pogrešamo smernice za razvoj sociokulturne 
zmožnosti na nadaljevalni in izpopolnjevalni stopnji. V prispevek vključene poljske slove- 
nistike zelo natančno opredeljujejo cilje in vsebine, ki so povezane z razvojem jezikovne 
in pragmatične zmožnosti, jezikovnega pouka ob zaključku vsakega semestra, kar ne velja 
tudi za sociokulturno zmožnost. V opisu predmeta Jezikovne vaje katoviške slovenistike oz. 
slavistike se sociokulturna zmožnost omenja šele v programu drugostopenjskega študija: 
Študent vzpostavlja medosebne stike s predstavniki različnih kultur in tradicij; je dovzeten 
za izmenjavo informacij in izkušenj, sodeluje pri projektih za popularizacijo znanja o tra- 
diciji in kulturi drugega jezika. (Program Studiow 2015). 

Pri spoznavanju posebnosti in predstavljanju razlik, ki nastajajo v medkulturnem 
stiku, velja še posebej skrbno razmisliti, kako predstaviti vsebino, ki se nahaja v ozadju opa- 
znih vidikov kulture, kot so stališča, vrednote, koncepti, logika, občutki itd. Razpoložljivi 
dokumenti jih ne opredeljujejo in ne dajejo konkretnih nasvetov za vključevanje v pouk 
slovenskega jezika, zato je lektor prepuščen subjektivni presoji, nemalokrat pa se naslanja 
na stereotipne predstave ali medijske raziskave. 

Da je treba načrtovanju izrazom kulture posvetiti več pozornosti, so potrdili tudi 


rezultati ankete. Jedro raziskave se je nanašalo na sam učni proces, mdr. nas je zanimalo, 


u V sklopu Svetovnih dnevov slovenske kulture 2016, 8. mednarodnega kulturnopromocijskega projekta 
Centra za slovenščino kot drugi in tuji jezik, so lektorji slovenskega jezika pripravili pregledne vsebine u 
področij kulture v najširšem smislu (od zgodovine, literature, športa, kulinarike do uprizoritvenih umetno- 
sti) ter jih postavili v e-učilnico. Bogato gradivo (besedila, videoposnetki, slikovno gradivo, preglednice in 
jezikovne vaje) je na voljo lektorjem pri poučevanju s kulturo povezanih vsebin. 


12 Primer: opis predmeta Jezikovne vaje na slovenistiki v Katovicah obsega splošni opis predmeta, doseženo 
stopnja pridobljenega jezikovnega znanja, opis posameznih modulov (razumevanje zapisanega besedila, 
slovnica, fonetika itd.), tematske enote, metode poučevanja, metode in kriterij sprotnega in končnega oce- 
njevanja, število kontaktnih ur, obveznosti študenta, obvezno in priporočeno literaturo, pogoje za vpis, na- 
predovanje in dokončanje programa itd. 

katerih dejavnosti in vsebin si študenti želijo več pri jezikovnem pouku. Odgovori na vpra- 
šanje z več možnimi izbirami" so bili naslednji: poleg konverzacije (60%) in prevajanja 
(55%) si želijo bolje spoznati prav slovensko kulturo, književnost, zgodovino in umetnost 
(55%), popkulturo in alternativno kulturo (45%), znane Slovence, običaje, vsakdan in ku- 


linariko (40%), torej vsebine, s katerimi si študenti sestavljajo integralno podobo Slovenije. 


SKLEP 


Slovenci in Poljaki so stoletja gradili odnose z medsebojnim prepletanjem, mnogo je 
stičnih točk, a vendarle je medsebojno poznavanje površno, tako da je (med)kulturna raz- 
merja potrebno tolmačiti. Študenti, ki se učijo slovenščino na poljskih univerzah, so izrazili, 
da je želja po spoznavanju Slovenije, njene kulture in prebivalcev, ključna za izbiro študija 
ali jezikovnih vaj iz slovenščine, hkrati pa si pri jezikovnem pouku želijo več sociokulturnih 
vsebin. Lektorji pogrešajo reference in izhodišča za razvijanje sociokulturne zmožnosti 
pri pouku na višjih jezikovnih ravneh in v programih, ki so omejeni na jezikovne vaje. 
Kulturna razsežnost je prisotna ves čas stika s slovenščino, tvori neločljiv okvir, v katerem 
poteka jezikovni pouk. V primeru, ko študenti nimajo dodatnih slovenističnih predmetov, 
se sociokulturne vsebine še dodatno uvajajo na jezikovnih vajah kot ciljno-vsebinski sklopi. 

Prispevek vabi k poglobljenemu razmisleku o vlogi vključevanja ciljev in vsebin, 
povezanih z razvijanjem sociokulturne zmožnosti, pri poučevanju slovenščine kot tujega 
jezika na univerzah v tujini ter kako bi bilo mogoče z njihovim vključevanjem spodbujati 
motiviranost za učenje slovenskega jezika, prispevati k razvoju sporazumevalne zmožnosti 
v slovenščini kot tujem jeziku in k medkulturni zavesti. Vredno bi bilo predstaviti izčrpno 
in pregledno sliko sociokulturnih elementov v obstoječih učbenikih in drugih učnih gradi- 
vih, ki so večina namenjeni široki množici uporabnikov ne glede na njihov materni jezik, 
družbeno-kulturno določenost ali (ne)poznavanje ciljne kulture, ter predlagati dodatne 


vsebine, dejavnosti in gradiva. 


13 Poleg navedenih odgovorov so bili na voljo tudi: slovnica, vaje iz razumevanja zapisanih in posnetih 
besedil, pisanje besedil in drugo. 

